વિનાયકરાવની કેફિયત સાંભળ્યા પછી જેમ્સના મનમાં તોફાન ફૂંકાઈ ગયું હતું. એક તરફ તે આર્થરની હેવાનિયત વિશે જાણીને બેહદ ક્ષુબ્ધ હતો અને બીજી તરફ તેણે વર્તમાનની સમસ્યા ય વિસરવાની ન હતી. વિલિયમ પર સળંગ બે હુમલા થયા હતા. (કારની ટક્કર વિશે તે વાકેફ ન હતો) વિલિયમને આવતાં સપના મારફત જ કશીક કડી મળશે એવી ધારણાના દોરવાયા તેઓ છેક આટલે દૂર ઈન્ડિયામાં આવી પહોંચ્યા હતા. અને હવે વિલી પોતે જ ઊભા થઈને ચાલવાનું તો દૂર, બોલવાની ય સ્થિતિમાં ન હતો. કદાચ તેને સપનું આવતું હોય તો પણ એ કશું કહી શકે તેમ ન હતો.